SK Úradný vestník Európskej únie C 181/89

Stanovisko Európskeho hospodárskeho a sociálneho výboru na tému „Návrh nariadenia Európskeho parlamentu a Rady o programe Spotrebitelia na roky 2014 – 2020“

COM(2011) 707 final – 2011/0340 (COD)

2012/C 181/16

Spravodajkyňa: pani MADER

Európsky parlament (30. novembra 2011) a Rada (13. decembra 2011) sa rozhodli podľa článku 169 Zmluvy o fungovaní Európskej únie prekonzultovať s Európskym hospodárskym a sociálnym výborom

„Návrh nariadenia Európskeho parlamentu a Rady o programe Spotrebitelia na roky 2014 – 2020“

COM(2011) 707 final – 2011/0340 (COD).

Odborná sekcia pre jednotný trh, výrobu a spotrebu, poverená vypracovaním návrhu stanoviska výboru v danej veci, prijala svoje stanovisko 8. marca 2012.

Európsky hospodársky a sociálny výbor na svojom 479. plenárnom zasadnutí 28. a 29. marca 2012 (schôdza z 28. marca 2012) prijal 109 hlasmi za, pričom 11 členovia hlasovali proti a 8 sa hlasovania zdržali, nasledujúce stanovisko:

1. Zhrnutie

1.1 Európska komisia predstavila svoj návrh nariadenia týkajúci sa programu „Spotrebitelia“ na roky 2014 – 2020, ktorý nadväzuje na oznámenie Komisie „Európa 2020 – stratégia na zabezpečenie inteligentného, udržateľného a inkluzívneho rastu“ a prostredníctvom ktorého chce dosiahnuť, aby „sa spotrebitelia s posilneným postavením stali stredobodom jednotného trhu“.

1.2 Európsky hospodársky a sociálny výbor víta skutočnosť, že programom „Spotrebitelia“ a programom „Zdravie“ sa zaoberajú dva samostatné návrhy, čo umožní, aby sa obom programom venovala primeraná pozornosť.

1.3 Výbor si všíma neskrývanú vôľu Komisie priznať spotrebiteľom centrálne postavenie v politikách EÚ, čo vzhľadom na súčasnú situáciu považuje za kľúčové. Konštatuje, že na tento cieľ boli vyčlenené nedostatočné prostriedky a zamýšľa sa nad tým, či ho bude možné účinne zrealizovať.

1.4 EHSV berie na vedomie záväzok zaviesť štatistické nástroje, ktoré umožnia zistiť, aká je situácia na trhu, a sledovať jej vývoj v kontexte napätých hospodárskych, sociálnych a environmentálnych vzťahov.

1.5 Výbor konštatuje, že existuje vôľa zaviesť monitorovacie ukazovatele, ktoré sú dôležité predovšetkým preto, že z pohľadu súčasnej situácie sa program vzťahuje na dlhé obdobie.

1.6 EHSV poukazuje na nutnosť posilniť bezpečnostné normy výrobkov a služieb predávaných na území EÚ, čo predpokladá zvýšenie kontrol a spoluprácu medzi príslušnými úradmi, ktoré musia disponovať účinnými sankciami.

1.7 Výbor podporuje opatrenia na zlepšenie informačných a vzdelávacích programov určených spotrebiteľom a na zhodnotenie osvedčených postupov s cieľom poskytovať relevantné informácie z nezávislých zdrojov. Upriamuje pozornosť na nutnosť disponovať overiteľnými a kvalitnými informáciami, ktoré sú prístupné všetkým skupinám spoločnosti, aby sa zabezpečila udržateľná spotreba.

1.8 Spotrebiteľské organizácie zohrávajú v tejto súvislosti zásadnú úlohu. EHSV odporúča, aby sa výrazne zvýšil objem ich finančných prostriedkov, čo im najmä umožní získať potrebné nástroje na vykonávanie expertíz vzhľadom na veľmi rozsiahle pole pôsobnosti týchto organizácií. V záujme udržania hospodárskej rovnováhy je totiž nevyhnutné, aby boli v plnej miere schopné pôsobiť ako protiváha.

1.9 EHSV vyzýva členské štáty, aby uznali, podporovali a financovali domáce spotrebiteľské organizácie, ktoré sa plne zúčastňujú na budovaní vnútorného trhu.

1.10 EHSV podporuje rôzne iniciatívy, ktoré majú dopĺňať mechanizmy alternatívneho riešenia sporov. Výbor však konštatuje, že Komisia sa nikde nezmieňuje o hromadnej žalobe, ktorá je nevyhnutným prostriedkom na zabezpečenie dodržiavania právnych predpisov, ako to zdôraznil vo svojich predchádzajúcich stanoviskách.

2. Zhrnutie návrhu nariadenia Komisie

2.1 Cieľom návrhu Komisie je zaviesť program pod názvom „Spotrebitelia“ na obdobie rokov 2014 – 2020, ktorý nahradí akčný program Spoločenstva v oblasti spotrebiteľskej politiky na roky 2007 – 2013. Program stanovuje finančný rámec pre opatrenia EÚ.

2.2 Nariadenie nadväzuje na oznámenie Komisie s názvom „Európa 2020 – stratégia na zabezpečenie inteligentného, udržateľného a inkluzívneho rastu“, v ktorom sa odporúča poskytnúť spotrebiteľom nevyhnutné prostriedky na to, aby sa mohli v plnej miere zúčastňovať na jednotnom trhu.

2.3 Návrh bol vypracovaný po vykonaní priebežného posúdenia vplyvu akčného programu Spoločenstva v oblasti spotrebiteľskej politiky na roky 2007 – 2013 za účasti jednotlivých zainteresovaných strán.

2.4 Podľa tohto hodnotenia je program prínosom i napriek tomu, že finančné prostriedky, ktoré naň boli vyčlenené, sú nedostatočné a že iba čiastočne zohľadňuje nové sociálne a environmentálne výzvy.

2.5 Program na roky 2014 – 2020 berie do úvahy pripomienky, ktoré boli vyslovené. Opatrenia financované v rámci tohto programu budú musieť zohľadňovať otázky súvisiace s hospodárskym, sociálnym a technickým prostredím, a to predovšetkým problémy týkajúce sa globalizácie, digitalizácie, potreby prejsť k udržateľnejším modelom spotreby, starnutia obyvateľstva, sociálneho vylúčenia a problémov zraniteľných spotrebiteľov.

2.6 Nový program sa usiluje prispieť k dosiahnutiu cieľa budúcej spotrebiteľskej politiky, ktorým je zabezpečiť, aby sa spotrebiteľ s posilneným postavením stal stredobodom jednotného trhu.

2.7 Podľa Komisie si tento cieľ vyžaduje lepšiu ochranu zdravia, bezpečnosti a hospodárskych záujmov spotrebiteľov, presadzovanie ich práva na informácie a osvetu, ako i jednoduchý prístup k účinným opravným prostriedkom.

2.8 Komisia navrhuje dosiahnuť tento všeobecný cieľ prostredníctvom štyroch špecifických cieľov:

— upevniť a posilniť bezpečnosť výrobkov prostredníctvom účinného dohľadu nad trhom v celej EÚ,

— zlepšiť osvetu medzi spotrebiteľmi, informovanosť o ich právach, vytvoriť databázu údajov na účely spotrebiteľskej politiky a poskytovať podporu spotrebiteľským organizáciám,

— upevniť práva spotrebiteľov, predovšetkým prostredníctvom regulačných opatrení a zlepšením prístupu k odškodneniu,

— podporovať opatrenia na zabezpečenie dodržiavania práv spotrebiteľov posilnením spolupráce medzi vnútroštátnymi orgánmi v oblasti presadzovania práva a rozvíjaním poradenstva pre spotrebiteľov.

3. Zhodnotenie návrhu Komisie

3.1 EHSV podporuje cieľ programu, aby sa spotrebitelia s posilneným postavením stali stredobodom jednotného trhu. Domnieva sa, ako to Komisia správne podčiarkla, že začlenenie záujmov spotrebiteľov do všetkých politík EÚ musí byť vysokou prioritou, pretože výdavky spotrebiteľov predstavujú 56 % HDP a sú rozhodujúce pre obnovenie rastu.

3.2 Inštitúcie EÚ a vlády členských štátov musia prijať spotrebiteľskú politiku pre 21. storočie a uznať, že spotrebitelia sú hnacou silou a veľmi dôležitou zainteresovanou stranou, ktorá umožňuje riadne fungovanie trhu. Skutočne konkurenčný trh totiž potrebuje dobre informovaných a dôverujúcich spotrebiteľov. Posilnenie postavenia alebo emancipácia spotrebiteľa je faktorom, ktorý prispieva k zlepšeniu kvality výrobkov a služieb a ktorý umožňuje účinnejšie fungovanie trhového hospodárstva.

3.3 Rozsah spotrebiteľskej politiky by sa mal rozšíriť a EÚ by sa mala usilovať o väčšiu konkurencieschopnosť a viac inovácií v prospech svojich občanov. Spotrebiteľská politika by mala byť prioritou politického programu a mala by sa začleniť do všetkých politík a príslušných pracovných programov.

3.4 Výbor vyjadruje poľutovanie nad tým, že objem rozpočtových prostriedkov vyčlenených pre stratégiu Európa 2020 jednoznačne nezodpovedá vytýčeným cieľom. Pri 500 miliónoch spotrebiteľov v 27-člennej EÚ predstavuje suma vyčlenená na rok a na spotrebiteľa 5 centov, čo je menej než v rámci programu na obdobie rokov 2007 – 2013, pre ktorý výbor v jednom zo svojich stanovísk (1) odhadol túto sumu na 7 centov.

3.5 EHSV víta hlavné zásady definované v tomto programe prostredníctvom štyroch špecifických cieľov. Tento program priamo nadväzuje na predchádzajúci program a napriek vplyvu nových technológií na trhové podmienky neprináša žiadne nové prvky. Výbor sa domnieva, že prostriedky, ktoré sa použijú na realizáciu vytýčených cieľov, musia byť presnejšie a podrobnejšie.

3.6 EHSV vyzýva Komisiu, aby v záujme začlenenia spotrebiteľskej politiky do všetkých programov EÚ zostavila kompletný zoznam programov EÚ, ktoré sa týkajú podpory a ochrany záujmov spotrebiteľov a ktoré k tejto podpore a ochrane prispievajú.

3.7 EHSV sa však domnieva, že do návrhu Komisie je nevyhnutné zaradiť piaty cieľ týkajúci sa zastúpenia a účasti spotrebiteľov. EHSV samozrejme víta, že program Komisie posilňuje možnosti zastúpenia spotrebiteľov a uznáva podporu organizácií zastupujúcich spotrebiteľov a ich odborné schopnosti. Lepšie zastúpenie spotrebiteľov a posilnenie ich možností by totiž malo byť samostatným cieľom. Ak má Komisia dodržať svoj záväzok, aby pri prijímaní rozhodnutí EÚ stál spotrebiteľ v centre záujmu, musí sa program upraviť tak, aby zahŕňal piaty cieľ.

3.8 Časť rozpočtu (výdavky za cestu, prípravné práce a účasť v expertných skupinách) z programu „Spotrebitelia“ by sa mal vyčleniť na uvedený cieľ, aby sa dosiahlo lepšie zastúpenie spotrebiteľov nezávislými spotrebiteľskými organizáciami v jednotlivých expertných skupinách, kde je účasť spotrebiteľov nevyhnutná. Podobne by i ďalšie programy EÚ mali v prípade potreby vyčleniť špecifický rozpočet na to, aby sa zvýšila účasť spotrebiteľských organizácií.

3.9 EHSV upozorňuje Komisiu, že je potrebné predložiť ambicióznu európsku spotrebiteľskú agendu (ako sa uvádza v pracovnom programe Komisie na druhý štvrťrok 2012) a že by pritom mala vychádzať zo zásady posilnenia postavenia spotrebiteľov (tzv. empowerment) v súlade so zásadami sociálneho trhového hospodárstva a v duchu správ prijatých Európskym parlamentom.

3.10 Návrh európskej spotrebiteľskej agendy sa musí skutočne usilovať posilniť postavenie spotrebiteľa, pričom jeho základom musí byť bezpečnosť, náležitá informovanosť a osveta spotrebiteľov, práva, spôsoby odškodnenia, prístup k spravodlivosti a vykonávacie opatrenia.

3.11 Poučenie európskych spotrebiteľov o ich zodpovednosti však nesmie znamenať prenos zodpovednosti na spotrebiteľov, ale program „Spotrebitelia“ musí predovšetkým vytvoriť podmienky čestného a spravodlivého trhu, v ktorom spotrebitelia s dôverou a slobodne nakupujú všade tam, kde sa nachádzajú. Táto dôvera vychádza z toho, že spotrebitelia musia disponovať dostatočnými a nezávislými informáciami a radami týkajúcimi sa ich práv, aby sa mohli informovane rozhodovať.

3.12 EHSV zdôrazňuje, že je nevyhnutné zabezpečiť časový súlad európskej spotrebiteľskej agendy s návrhom nariadenia o programe „Spotrebitelia“, aby sa zaistil súlad programu so strategickými cieľmi a ich kvalita.

3.13 V súvislosti s vypracovaním legislatívnych a regulačných iniciatív Komisie by chcel výbor upozorniť na nevyhnutnosť zabezpečiť vysokú úroveň ochrany spotrebiteľov (článok 169 Zmluvy). V tejto súvislosti poukazuje na to, že zvolená úroveň harmonizácie musí byť primeraná a v žiadnom prípade nesmie vyvolať alebo umožniť zníženie úrovne práv európskych spotrebiteľov bez ohľadu na krajinu ich pôvodu. V tomto ohľade je EHSV proti akýmkoľvek prípadným iniciatívam, ktoré by mohli ohroziť existujúcu ochranu – ako je napríklad zavedenie dobrovoľného režimu – v snahe chrániť spotrebiteľov, ktorí sú slabšími stranami zmluvy a nemajú vždy prostriedky na získanie pomoci.

3.14 EHSV sa okrem toho domnieva, že by sa malo zaručiť, že spotrebitelia a ich zástupcovia budú počas vypracúvania textov alebo opatrení, ktoré sa ich týkajú, konzultovaní a že by im mali byť poskytnuté väčšie prostriedky.

3.15 EHSV pripisuje mimoriadny význam opatreniam na posilnenie bezpečnosti výrobkov na celom trhu. Podporuje zavedenie špecifických opatrení spolupráce v súlade so smernicou 2001/95/ES (2) a výskum zameraný na stanovenie nových noriem alebo nových kritérií bezpečnosti. Výbor sa zamýšľa nad výškou prostriedkov, ktorými budú disponovať jednotlivé subjekty zodpovedné za kontrolu vzhľadom na problémy, ktorými sa budú musieť zaoberať. Myslí si, že bude nevyhnutné zorganizovať národné informačné kampane, ktoré by koordinovala Komisia.

3.16 EHSV schvaľuje navrhované opatrenia, ktorých cieľom je informovať a vzdelávať spotrebiteľov. Zlepšenie týchto dvoch aspektov ochrany spotrebiteľa prispieva k rozširovaniu poznatkov spotrebiteľov o ich právach a teda k posilneniu ich dôvery. V tejto súvislosti EHSV zdôrazňuje, že legislatívne texty EÚ musia byť pre občanov transparentnejšie a zrozumiteľnejšie.

3.17 Výbor podporuje vytvorenie databáz vychádzajúcich zo štúdií, z analýz a zo štatistík, ktoré musia umožniť lepšiu znalosť trhu na účely vypracovania politických opatrení v oblastiach, ktoré sa týkajú spotrebiteľov.

3.18 V súvislosti s projektom DOLCETA, ktorý funguje v rámci súčasného programu „Spotrebitelia“, ale ktorý nebude zachovaný v rovnakej forme a rovnakom rozsahu, EHSV nabáda Komisiu, aby našla riešenie pre uchovanie informácií a poznatkov získaných vďaka tomuto projektu, aby sa tieto značné investície nepremrhali.

3.19 Výbor sa domnieva, že všetky iniciatívy, ktoré umožňujú zvýšiť transparentnosť trhov majú prvoradý význam bez ohľadu na oblasť, ktorej sa týkajú (napr. oblasť finančných produktov, ochrany osobných údajov, energetiky, digitálnych technológií a telekomunikácii, dopravy atď.).

3.20 Hoci z pohľadu spotrebiteľskej politiky plní osveta základnú funkciu, pretože umožňuje spotrebiteľom získať poznatky o ich úlohe, právach a povinnostiach na trhu a v spoločnosti, aby svoje správanie prispôsobili potrebám trhu a spoločnosti, treba zdôrazniť, že politici a podniky bez škrupúľ niekedy využívajú nedostatočnú osvetu spotrebiteľov ako zámienku na to, aby sa zbavili vlastnej zodpovednosti a nemuseli sa usilovať o vytváranie prostredia priaznivého pre spotrebiteľov.

3.21 Výbor sa domnieva, že je nevyhnutné prioritne sa sústrediť na uplatňovanie a zlepšovanie práv spotrebiteľov.

Okrem toho podporuje postoj Komisie, podľa ktorého je dôležité uskutočňovať cieľ v oblasti osvety a informácií, ktoré majú byť prispôsobené všetkým skupinám spotrebiteľov.

3.22 V každom prípade ciele v oblasti zlepšovania osvety a informácií nebude možné dosiahnuť bez zapojenia rôznych sociálnych a hospodárskych aktérov. Výbor podporuje návrh stavať na doterajšom úsilí s cieľom určiť, zlepšiť a v prípade potreby využiť osvedčené postupy takým spôsobom, aby dostupné opatrenia a nástroje mali na spotrebiteľov skutočný vplyv, čo si vyžaduje vyčlenenie značných prostriedkov.

3.23 Mali by sme sa tiež zamerať na osvetu medzi podnikmi, ktoré žiaľ nie sú dostatočne informované o právach spotrebiteľov. Iné programy EÚ by mali podnikom ponúkať školenia o práve spotrebiteľov na ochranu.

3.24 Spotrebiteľské organizácie majú za cieľ identifikovať problémy, s ktorými sa stretávajú spotrebitelia, priniesť na ne primerané odpovede a zastupovať ich záujmy. Svojou činnosťou v oblasti uplatňovania práv spotrebiteľov prispievajú k rozvoju právnych predpisov.

3.25 Vzhľadom na to, že túto ústrednú úlohu zohrávajú regionálne, národné a európske spotrebiteľské organizácie, ktoré musia mať čoraz väčšie odborné znalosti, sa EHSV domnieva, že ich možnosti treba výrazným spôsobom posilniť zvýšením finančných prostriedkov, ktoré dostávajú. Výbor prikladá veľký význam pomoci poskytovanej týmto združeniam na rôznych úrovniach a obzvlášť v krajinách, kde združenia spotrebiteľov nie sú dostatočne rozvinuté.

3.26 EHSV berie na vedomie, že štvrtina rozpočtu programu bude vyčlenená na európske spotrebiteľské centrá (ECC). Tieto investície sú mimoriadne potrebné a EHSV ich v širokej miere podporuje. Zároveň žiada Komisiu, aby naďalej predkladala ešte podrobnejšie výročné správy o fungovaní ECC. EHSV zdôrazňuje, že je dôležité, aby boli tieto správy založené na presných a relevantných kritériách, čím sa vyzdvihne skutočnosť, že táto sieť prináša európskym spotrebiteľom konkrétne výsledky, i keď ešte nie je natoľko známa, ako by mala byť.

3.27 Jedným z kľúčových aspektov je zaradiť do programu týkajúceho sa spotrebiteľskej politiky proaktívny a prioritný mechanizmus financovania v záujme ďalšieho rozvoja združení spotrebiteľov.

3.28 V súvislosti so spôsobmi odškodnenia EHSV konštatuje, že Komisia chce jasne uprednostniť riešenia založené na koregulácii alebo samoregulácii. Víta iniciatívy odborníkov na zlepšenie postupov. Výbor však opakuje, že postupy označované ako tzv. soft law nemôžu nahradiť legislatívne alebo regulačné prostredie.

3.29 EHSV podporuje iniciatívy, ktoré podnikla Komisia v záujme uľahčenia prístupu spotrebiteľov k alternatívnym riešeniam sporov, a súhlasí s návrhom, ktorého cieľom je zaistiť sledovanie ich fungovania a účinnosti. Domnieva sa, že tieto nástroje budú účinné iba vtedy, ak sa zabezpečí nezávislosť systémov navrhovaných pre spotrebiteľov.

3.30 Výbor sa však domnieva, že návrh sa musí doplniť, pretože upevnenie práv spotrebiteľov si vyžaduje aj vhodné právne nástroje, ktoré im budú k dispozícii, aby si mohli uplatniť svoje práva. Výbor navrhuje, aby sa uviedla zmienka o nevyhnutnosti zabezpečiť lepší prístup k spravodlivosti, a to najmä ku kolektívnej žalobe, ako sa už vyjadril vo svojom stanovisku k programu na roky 2007 – 2013 a vo svojich stanoviskách týkajúcich sa hromadnej žaloby v oblasti spotrebiteľského práva Spoločenstva (3) a Bielej knihy o žalobách o náhradu škody pre porušenie antitrustových pravidiel ES (4).

3.31 Podporuje navrhované opatrenia s cieľom zabezpečiť dodržiavanie právnych predpisov, najmä mechanizmy spolupráce medzi vnútroštátnymi orgánmi zodpovednými za dohľad nad uplatňovaním právnych predpisov v oblasti ochrany spotrebiteľov, a zaistiť koordináciu dohľadu, ktoré toto úsilie ešte viac zefektívnia.

3.32 EHSV sa domnieva, že mimoriadna pozornosť sa musí venovať riešeniu sporov vrátane riešenia on-line. Konštatuje, že boli stanovené nové ciele, najmä pre ECC, ktorých úlohou je prispievať k poskytovaniu spotrebiteľských informácií a riešeniu cezhraničných sporov. Považuje za dôležité vykonať priebežné hodnotenie programu, aby sa upravila výška finančných prostriedkov vyčlenených na tento účel.

V Bruseli 28. marca 2012 Predseda Európskeho hospodárskeho a sociálneho výboru Staffan NILSSON

(1) Ú. v. EÚ C 88, 11.4.2006, s. 1.

(2) Ú. v. ES L 11, 15.1.2002, s. 4.

(3) Ú. v. EÚ C 162, 25.6.2008, s. 1.

(4) Ú. v. EÚ C 228, 22.9.2009, s. 40.